cyanic-selkie/wikianc huggingface dataset:
Herakleitos
Aleksei Lossev
Paljud on pidanud Herakleitosele spetsiifiliseks Logose-õpetust. Esiteks, asja filoloogiline külg on vaieldav. Teiseks, peaaegu kõigil presokraatikutel oli selline või sarnane õpetus. Sõna-sõnalt räägivad Logosest näiteks atomistid: Leukippose järgi ükski asi ei teki asjata, vaid kõik kindlast põhjusest (selle logosest) ja paratamatuse tõttu (vrd Herakleitosel A8: "Saatus ongi Logos"). Logosest räägivad ka Pseudo-Epicharmos, Parmenides, Melissos. Kui võtta arvesse, et Logos on maailma- ja jumalik mõistus, siis on analoogiaid veel rohkem (Thales, Pythagoras, Xenophantes, Anaxagoras, Demokritos). (401) Võib-olla Herakleitosele oli spetsiifiline õpetus tulest või tule jumalikkusest? Paljud presokraatikud tõlgendavad ühtesid või teisi jumalusi tulena (Pherekydes ja Empedokles Zeusi, Philolaos Arest, orfikud Heliost, Pseudo-Theogenes) Apollonit, Heliost ja Hephaistost; pütaagorlased, näiteks Philolaos, Hestiat. Paljudel neist on õpetus tule jumalikkusest ja vägevusest (Hippasel, Hippokratesel, Empedoklesel, Archelaosel, Philolaosel) ning tule algsusest. Stiihiate ringkäigust tulest ja tuleks räägivad Anaxagoras ja Theagenes. Sellest rääkis ka Empedokles, kellel Armastus, kosmogoonilise perioodi algus ja lõpp, on tuli. Pole ka kindel, et Herakleitos pidas ürgalgeks ainult tuld. Sextos Empeirikos (Adv. math. IX 360) ütleb, et kõige alge ja element on Herakleitosel õhk. Ta kordab seda X 233 viitega Ainesidemosele. Vahetult enne seda kritiseerib Sextos Herakleitose õpetust ajast kui ürgalgest, kusjuures Herakleitos mõistab aega kehana. Diels ei võta neid tunnistusi sisse. Ent isegi Diels toob ära Aristotelese sõnad, et Herakleitos peab algeks hinge, mõistes selle all auru, millest moodustuvad ülejäänud asjad (A15, vrd B12). (401–402)
Herakleitosele spetsiifilist tuleks otsida tema lüürilisest, õigemini traagilisest paatosest, mis pole küll presokraatikutele tervikuna võõras, kuid on Herakleitosel kõige eredam ja tugevam. Tema tekstid on ähvardav jutustus üleüldisest ja kõiktugevast sõjast (B53) ning julge ja uhke söakus mõista kosmilist Logost (B1, B72). Ta põlgab rahvahulka, pööblit, neid, kes näevad õnne naudingus (B4, B9), on rumalad ja õpetamatud (В 19, В 17) ja kelle sündki on õnnetu (В20). Uhke aristokraadina põlgab ta rahvahulka (В29, B49, B33, B104), rõhutab ustavust kõrgemale ja põlgust madalama vastu, ühinemist maailmasaatuse ja -paratamatusega (B80, B105), jumalikult kauniga (B102), ning inimlike nõrkuste uhket põlgamist. See teebki tema maailmavaate väljapaistvaks, omapäraseks ja spetsiifiliseks. Teda ärritab rumalus ja vassimine (B87), ta ei armasta koeri, kes hauguvad inimeste peale, keda nad ei tunne, (B97). Ta armastab kiirustamatust (В47), häbematust langetõveks (В46), leiab, et kustutada tuleb pigem hybris kui tulekahju, (B43), teda ärritab, kui võhiklikkust välja näidatakse (В109), ta on üle kõnemeestest, kes tahaksid vastasel kõri läbi lõigata (В81). Ta tahab jumalikes asjades kindlat usku (В86), kannatliku lootust oma uurimises (В18), õiglast tasu kuulsusrikka surma eest (В25) ning igavest au kõige sureliku kiuste (В29). Teda ärritab, et inimesed on igaveses vaimses talveunes (B73), kuigi ka magaja osaleb maailmaprotsessis. Ta põlgab isegi Pythagorast, Hesiodost ja Hekataiost paljuteadmise pärast (B40) ning ajaks välja ja peksaks läbi Homerose ja Archilochose, nähtavasti luule eest, mis tema meelest on kahjulikud tühiasjad: Homerosest on targemad isegi lapsed, kes juba oma täide järgi teavad, et kannavad endas nähtamatut, ja rahvahulga õpetaja Hesiodos ei taibanud sedagi, kuidas päevast saab öö (B57). Aga Homeros on targem kui kõik hellenid kokku (B56), mis siis veel rääkida teistest tühisustest, hallidest, rumalatest, puupäistest. Inimeste mõtted on lapsemäng (B70), Herakleitos ei taha inimestega suhelda: ta küsitles end (B101) ja hakkas inimesi vihkama, elas üksinda mägedes, toitudes metsarohtudest (A1). Võib-olla ta sellepärast oligi relativist, et ta pidas inimeste arvamusi ja tegemisi tühisteks, sihituteks, piiratuteks, püsituteks ja sellepärast suhtelisteks. Sellepärast ta ütleb, et inimestel poleks parem, kui kõik nende soovid täituksid, (B110) ja inimestel on kõik suhteline (B111): haigus teeb meeldivaks tervise, kurjus headuse, nälg täiskõhu, väsimus puhkuse. Nad on ju väiklased ja tühised. Vihkamise, sarkasmi ja enesega rahuloluga ründas see sünge ja ärritunud aristokraat oma kaasmaalasi (B121). Herakleitos ähvardab neid (B27, B16, B28, B64, B66). Herakleitose spetsiifika on traagilises usus, et ühtaegu on nii maailmasõda kui tõde kui paratamatus kui tuli kui saatus (B80), kuid ühtlasi harmoonia ja mängiv laps, surma ja unenäo süntees (B21). (404–406)
Herakleitos viis antropomorfse mütoloogia varajase kriitika loogilise lõpuni. Olümpose jumalaid kujutati sageli saatusest sõltuvatena, nende helget inimlikku kuju võttis mütoloogia ajutisena. Herakleitos kritiseeris ka jumalate ja daimonite sellist suhtelist antropomorfsust. Ta paljastas maksimaalselt kõige stiihilisust, nii et ta jõudis tahes-tahtmata olemise kaoseni, alalise iseendaga võitlemiseni, sõjani kui kõigi asjade ainsa kuningani. Et mõelda kosmilist elu väljas pool jumalikku korraldamist, oli tarvis halastamatult järjekindlat mõtlemist ja uhket söakust vaatamata õudustele. Teised tollased loodusfilosoofid andsid rahustavaid, optimistlikke, lohutavaid teooriaid. Herakleitosel polnud tarvis isegi abstraktset filosoofilist lohutust. Talle piisas sellest, et kosmilisest kaosest kasvab igavesti välja ka harmoonia, olemise rütm, vormistatu, elav, mille ilmingutel on vapustavalt järsud piirjooned ja skulptuurne vorm. Jumalad küll on, kuid asi pole nendes. Ka neid on sünnitanud igavese sõja kaos, mis tegi ühtedest jumalad, teistest inimesed. Jumalad on surelikud. Kõik kaob tules koos jumalatega, ja kõik ilmub sellest tulest uuesti. Iga asja selle viimses konkreetsuses käsitas Herakleitos igavese kaose ja sõja looduna ning selles kaoses ja sõjas hukkuvana. Igal asi kannab traagilise päritolu, traagilise olemuse ja saatuse pitserit. Maailma pole keegi loonud, see on alati olnud, on ja saab olema (B30). Sõna-sõnalt võttes pole siin mütoloogiaga vastuolu, sest seal sünnitas maa endast taeva, sealhulgas kõik jumalad. Ent Herakleitos juhib tähelepanu sellele, et kosmiline elu on absoluutne ning isegi jumalad on sellele allutatud. Herakleitose filosoofia kõige tõenäolisem spetsiifika on antiantropmorfse hülosoismi halastamatu lõpunimõtlemine. Siit tema traagiline paatos, pidulik ja närviline tumedus, abstraktsetele teooriatele taandumatu tumedus, tema filosoofia arvutute erilaadsete tõlgenduste võimalikkus ja võib-olla isegi paratamatus. Herakleitos räägib kosmilisest sõjast kui omamoodi päikeseudukogust, mille kaosest sünnivad üksikud ja mittekaootilised planeedid. Kõige vähem pidas ta silmas alalist sõda inimeste vahel. Hybris tuli kustutada kohe, nagu tulekahju (B43). (406–408)
Herakleitos oli kõige läbimõtlematu, kompromisliku, nõrga, haleda, ara, abitu ja pinnapealse vastane, siit tema aristokratism. Ent ta oli ka lahti öelnud aristokraatlikust Olümposest ning nõudis kõigi võrdust kõigi ja kõige ümbritseva ees. Tema looming on aristokraatliku ja demokraatliku mõttelaadi kummaline segu. Ta on subjektiivselt aristokraat, kuningas, kelle mõttelaad jättis tema õpetusele objektiivsest maailmast pitseri. Objektiivselt eitab ta kindlalt antropomorfismi, mütoloogiat; kõik asjad on tema järgi võrdsed, lähevad ühtemoodi üksteiseks üle, hoolimata oma eelistest; tulist logost haarab rütmiliselt üleüldine saamine, milles on küll palju eredat, vägevat ja väljendusrikast, kuid kõik asjad on perioodiliselt tekkiva ja häviva maailma igavese stiihia ees võrdsed; ta suhtub eitavalt ja sarkastiliselt oraaklitesse, võib-olla üldse kultusesse. Rääkides asjade tulisest loomusest, kasutas Herakleitos kulla kaupade vastu vahetamise kujundit (B90). Järelikult oli vahetusväärtus Herakleitosele mõistetav ja enesestmõistetav, aga vahetusväärtus tekkis koos orjandusliku klassiühiskonnaga ning oli üks demokratiseerumise olulisi tunnuseid. (408–409)
Mis on Herakleitose järgi ilu? I. Ilu on tuli ja sellel põhinev stiihiate ringkäik. II. Ilu on logos, mõte, mõtlemine, tarkus, üleüldine seadus. III. а) Ilu on olemise voog, meri, välk, sõda, tüli, kuld. b) Ilu on hing, hele ja soe aur, vastandite harmoonia. c) Ilu sarnaneb lüüra ja vibuga, igavik mängiva lapse kujul. IV. а) Ilu on kosmos. b) Ilu on kosmiline rütmika. V. а) Ilu on daimonlik individuaalsus. b) Ilu on hinge kuiv läige. c) Ilu on tarkus, logos ja sümbol, mis hinges loovalt tärkavad. VI. Ilu on aeg, paratamatus, jumalad ja saatus. – Ilu kui tuli on täpselt sama mis ilu kui logos, aru: ilu kui logos on täiesti eristamatu ilust kui hingest, harmooniast, saatusest. Need on sama asja aspektid. Ilu väljendab ta sageli üldiste määratlustega, näiteks "igavene", "mõistlik", "igavesti elav" (B30), "maailmakorralduse põhjus", "küllastus" (B65), "universumi sündimise sperma ja aja määratud ringi mõõt" (А8), "suurim voorus" (В112), "kõige targem ja kõige parem" (В118), "tugevam" (В 54). See näitab, et esteetiline on täiesti eristamatu esteetikavälisest. Ka seal, kus Herakleitos kasutab sõna "kaunis" või "ilus" (B8, B102), pole eristus täielik. Esteetika on alles eos. (409–410)
Herakleitos ei erista esteetilist valda ontoloogiliselt ega saa mõista esteetilist formaalsena. Kui aga talle nõnda läheneda, siis tuleb abstraheeruda tule loodusfilosoofiast ja seada esiplaanile logos, mõte, mõtlemine, tarkus; abstraheeruda voost, välgust ja sõjast ning rõhutada hinge, rütmilisust ja vastandite kokkulangemist. Ka lüüra, vibu ja mängiv laps on siis palju ebaolulisemad. Tavaliselt öeldakse, et need luulelised kujundid on mittemidagiütlevad metafoorid. Tegelikult ei ole need kujundid ainult luulelised ega ole metafoorid. Sellelt vaatekohalt tulebki välja, et ilu on Herakleitosel maailma logos, jumalik tarkus, mis ilmneb maailma, looduse ja inimeste protsesside rütmilisusena. See on Herakleitosel küll olemas, kuid see on sama ebapiisav kui eraldada sümfooniast välja trummimäng ning öelda, et see ongi sümfoonia olemus. (410–411)
Võib läheneda ka rõhutades esteetilise eseme subjektiivset korrelaati. Tõlgendada logost tõe subjektiivse kriteeriumi ja teadmise printsiibina tähendaks Herakleitost moonutada. Kuid selliseks tõlgenduseks on ajend: Herakleitos tõlgendab hinge kuiva läiget (B118), tarkust (B102) ja logost (B115) objektiivse olemise korrelaadina subjektis. Ta räägib daimonlikust iseloomust (В119), taandades inimese individuaalsuse daimonile. Bruno Snell rõhutab õigusega, et kui inimese individuaalsus ongi daimon, siis see otsustub ületab müütilise arusaama, et jumalad panevad inimesse kõik sisse ja ta ise on eimiski. Esiplaanile nihkub inimene ise, tema isiksus ja selle sisu. Tuleb aga teha parandus, et mitte taandada Herakleitose esteetikat subjektivismile. В78 ütleb, et inimlik loomus on mõistuseta, jumalik mõistuslik. B119 ja В78 tunduvad olevat vastuolus, aga vastuolu ei ole, sest see, mis on inimeses individuaalne, ongi juba jumalik (mitte et kõik jumalik oleks subjektiivne inimlik). Aga inimene ei ole alati mõistuslik, vaid loomu poolest mõistusetu, nii et tal tuleb alles tõusta oma inimlikkuseni, oma daimonlikkuseni. Nii et esteetilise subjekti esimene alus on inimese ēthos (individuaalsus, individuaalne iseloom), mis on tema daimon. Hiljemgi antiikesteetikas (eelkõige Platoni õpetuses Erosest kui daimonist ja kui hingelisest afektsioonist) peab individuaalsel subjektil sageli olema daimonlikkus. Teine hoiak esteetilise subjekti jaoks on fragmendis В93: Delfi jumal ei räägi ega varja, vaid räägib sümbolites. Juba Friedrich Schleiermacheri ajast on tavaks tõlkida "vihjab" (nii ka Hermann Diels ja Aleksandr Makovelski). Ent semainō ei tähenda "vihjan", vaid "annan märku", "räägin sümbolites", "sümboliseerib". Oraakel annab midagi teadmise ja teadmatuse vahepealset. Bruno Snell meenutab siin Ferdinand Lassalle'i, kelle järgi ka logos on kogu maailma nähtamatu ühtsuse ja mõistusliku ühisise nähtav, näiteks tuline sümbol. Herakleitos erineb luuletajatest just selle poolest, et ta süvendab tollaste kreeklaste tavalisi vaateid, muudab need vahetustest tähelepanekutest kaheplaanilisteks sümboliteks, jättes need algsest luulelisusest ilma. Näiteks ka Homeros rääkis ühisest Enyaliosest ja Archilochos inimestele ühisest Aresest, kuid Herakleitose otsustus, et sõda on üldine (B80) on palju sügavam ja sümboolsem. Inimest inspireerib daimon. See daimon, on talle täiesti intiimne, see on tema konkreetne individuaalsus. Teadvustades seda daimonit, iseennast, kogub inimene oma aru, mille igapäevane voolavus on hajutanud, spekulatsiooni kuivaks läikeks kokku. See teeb ta targaks loomingus, ja ta tunneb oma hinges loovat ("iseennast rohkendavat") logost, milles ta tunneb ära maailma logose. Kui ta on need daimonlikud annid vastu võtnud ja loovalt ümber töötanud, siis ta enam ei räägi ega varja, vaid annab sümboleid. Siin ei ole esteetiline teadvus veel eraldunud religioossest. Kuid see pilt on antiantropomorfistlik, sest inspiratsiooni ja loomingut jumalad ei pane lihtsalt inimese sisse. (411–413)
Kui Herakleitost vaadata vastandite ühtsuse ja võitluse seisukohast, siis tema esteetikast saab vastandite harmoonia õpetus. See on sama õige ja põhjendatud kui tema esteetika taandamine tule loodusfilosoofiale, Logose-õpetusele, maailma perioodilisuse formaalsele metafüüsikale, saamise dilektikale või oraaklite ja saatuse metafüüsikale. (413)
Kus on Herakleitosel kõige üldisem esteetiline kategooria? Võib võtta ükskõik millise, kuid ühelgi pole mõtet omaette ning igaüks neist on samane iga teisega ja kõigiga koos. See käib ka vastandite harmoonia kohta. Kogu tema filosoofia ja esteetika lähtub üksiku ja üldise, seesmise ja välise, loogilise ja materiaalse, ideaalse ja reaalse täielikust samastamisest. Igatahes esteetilisest või kunstilisest rääkides ilma nende samastusteta läbi ei saa. See oli kogu antiikesteetikas, juba Elea ja Mileetose koolkonnas, Herakleitosel veel eredamalt. Iga asi peegeldab endas kosmilise tulise logose üldist saatust. Iga asi on mitte ainult absoluutselt materiaalne, vaid ka absoluutselt sümboolne, sest ta on maailma abstraktse üldisuse mingite funktsioonide tagajärg. Et aga see, millele iga materiaalne asi viitab, on ka materiaalne asi, on tegu omamoodi sümboolse materialismi või materialistliku sümboolikaga. Sama lugu on abstraktse üldisuse liigiga, mida nimetatakse vastandite harmooniaks. Iga vastand sümboliseerib oma vastandit ning iga vastandite paar sümboliseerib teisi arvutuid vastandite paare. Kui mitte arvesse võtta, et see harmoonia on maailmatule ja jumaliku logose toime; kui unustada, et see on soe aur ja hing, jõgi, meri, välk, sõda, lüüra, mängiv laps; kui mitte valgustada seda harmooniat hinge ja tule kuiva läikega ning ühtaedu kasta maailmasaatuse ja paratamatuse süngesse pimedusse, siis on harmoonia väljatoomisega Herakleitose materjalidest asjatult vaeva nähtud. Tuleb palju vaeva näha, et mõista, kuidas Herakleitosel tuli ja saatus kokku käivad: see on maailma elu ja surma kurjakuulutav tuli; raske on omaks võtta, et tuli, aru, harmoonia, võitlus ja mäng on üks ja seesama suursugune ja sünge, traagiline ja süütu pilt igavikust, mis pimeda saatuse rüpest rütmiliselt süttib. Herakleitose üksikud teened ja uuendused on palju vähem tähtsad. Küllap Eduard Zelleril on õigus, et Herakleitos kasutas esimesena sõna "logos" kosmoloogilises mõttes. Võib-olla ta kasutas esimesena ka terminit "filosoofia", nagu oletab Hermann Diels märkuses B35 juurde (sest sophon on tal termin; peale selle on see sõna täiesti joonialik). (413–415)
Herakleitos mõtleb dialektilist saamist täiesti meelelise ja materiaalse kosmose raames ning see koosneb põhiliselt materiaalsete stiihiate ringkäigust. Saamine on viimastega nii lahutamatult seotud, et tal pole tarviski kasutada loogiliste kategooriatega seotud termineid. Dialektilise pildi annavad tal peaaegu eranditult kujundlik-kirjeldavad ja luulelised kujutused. Herakleitose dialektikal on omamoodi kunstiline stiil. See igavene saamine, vastandite igavene võitlus ja sõda, kus kõik kaootiline ja vormitu, kõik tormiline ja maruline on seadustatud stiihilise materiaalse absoluudi sihitus ja õndsas mängus iseendaga, annab üleva ja traagilise maailmapildi ning omamoodi nukra, kuid muretu ja naiivse esteetika (B52, B8, B51). Maailm ei ole laialipuistatud prügi hunnik (B124, A9). Herakleitos ei kohkunud tagasi kohutavast, traagiliselt naiivsest, dialektilisest, materialistlikust ja esteetilisest kalambuurist: "Vibul on nimi on elu, tegu aga surm." (B48) Tõeliselt traagiline on järgmine teade: "Ta nimetab [tuld] puuduseks ja küllastuseks. Puudus on tema õpetuse järgi maailma moodustumine, maailmatulekahju aga on küllastus." (B65) Maailm ilmub alles siis, kui ürgtuli hakkab hääbuma, väsib ja kurtub, nii et maailm on puuduse ja igavese rahulolematuse sünnitis; kui aga maailm hukkub maailmatulekahjus, siis ürgtuli küllastub, taastub ning saab tagasi täieliku ja lõputu jõu. See on ülev ja ilus, kuid see on maailmatragöödia. See igavese saamise filosoofia ei ole romantiline, vaid väga klassikaline, sest lõputustesse kaugustesse minek, mida igasugune saamine tõotab, on siin piiratud materiaalse meelelise, lõpliku, rütmiliselt pulseeriva kosmose meeleliselt aistitava, nähtava ja isegi kombitava (aineringkäigu mõttes) plastikaga. Herakleitose dialektika ajalooline spetsiifika taandub kreeka klassikalise loodusfilosoofia perioodi antiikmaterialismile, omamoodi kosmoloogilisele esteetikale, milles igaveste sündide ja kadumiste sihitu traagilisus, kogu see igaviku rõõmutu ja muretu mäng iseendaga ühitus filosoofilise enesetunde muretu ja naiivse erksusega, mitte kunagi kahaneva ja pidulikult rahuliku elujaatusega.
Andrei Lebedev
Andrei Lebedev (2014) eristab Herakleitosel erinevaid metafoorikoode ja kosmosemudeleid.
Kosmosemudelid, analoogiad ja metafoorikoodid
Varajases kreeka filosoofias oli tähtis koht metafooridel. Filosoofilisel metafooril on peale esteetilise ka tunnetuslik ja eksplikatiivne funktsioon. Sageli on see osa metafoorikoodist. Metafoorikood on metafooride süsteem teatud kosmosemudeli kirjeldamiseks. Lloyd (1966) kirjeldas biomorfset, tehnomorfset ja sotsiomorfset mudelit. Tehnomorfseid mudeleid on tegelikult mitu, sama palju kui kunste (technē). Lebedev on lisaks kirjeldanud Herakleitose agonaalset mudelit ning Anaximandrose ja Herakleitose võlamudelit, millega sõnastatakse aine jäävuse seadus (B31, B80, B90). Lebedevi järgi tuleb eristada metafoorset analoogiat ja loomulikku analoogiat, mille puhul lähtevald ja sihtvald langevad kokku. Näiteks staadioni võrdlemine kosmosega on metafoorne, sest lähtevald on kultuur ja sihtvald on loomus. Seevastu kosmoloogiline keeris Joonia koolkonnas ning aatomite võrdlus tolmukübemete liikumisega päikesekiires on loomulik analoogia, sest modelleeriv seletusparadigma on võetud loodusest. Loomulik analoogia tekkis tänu teadusrevolutsioonile 6. sajandil eKr Mileetoses, kus Thales, Anaximandros ja Anaximenes lõid esimese naturalistliku maailmapildi. Herakleitos vastustas seda vaadet, nähes selles ohtu religioonile ja moraalile. Poleemikas Mileetose koolkonnaga kasutas ta esimest korda kosmoloogilist jumalatõestust. Kui maailm oleks tekkinud spontaansest keerisest, mitte jumaliku plaani järgi, siis meil poleks kauneimat kosmost, vaid laialipillatud prügihunnik (B41, B124). Herakleitos ei uurinud üksikute loodusnähtuste päritolu. Teda huvitas ainult maailma valitsemise ühtne viis, jumalik vastandite mõõdu ja harmoonia seadus, mis kehtib kõikjal, taevakehade liikumisest inimeste praktikani välja. Ta näitas paljudel näidetel, et kunst jäljendab loodust. Kunstides (technē) järgitakse ebateadlikult vastandite samasuse seadust. Kosmos põhineb otstarbekohasusel ja harmoonial ning on jumaliku Mõistuse loodud.
Mantiline metafoorikood: logos kui oraakel. Oraaklimetafoorid ei olegi teatud mõttes metafoorid, sest Herakleitos uskus, et ta on Apolloni prohvet ning tema suu läbi räägib jumalik tarkus, mille ta luges välja kõiksuse logosest. Kui lähtuda sellest, et "see logos" fragmentides B50 ja B1 ei ole ikoonilisel tähendustasandil mitte lihtsalt kõne või tekst, mis tuleb jagada ja läbi lugeda, vaid oraaklitekst, χρησμός, mida tuleb tõlgendada, siis grammatiline analoogia ja oraaklikood sulanduvad tervikuks: oraakliteksti tõlgendamine eeldab selle õiget liigendamist. Selle kasuks räägivad fragment B93, mis väidab, et maailma tunnetamine on analoogne Apolloni oraakli ja tema märkide tõlgendamisega, ja fragment B92, mis võrdleb Herakleitose logost sibülli ennustustega. Lukianose paroodias, mis on täis tsitaate, võrreldaksegi Herakleitose juttu Apolloni oraaklitega. Oraaklitekst on kavatsusliku mitmetähenduslikkuse tõttu tume ja ebaselge. Pealiskaudne tähendus ajab profaanid segadusse, tõelise tähenduseni tungib ainult meisterlik tõlgendaja. "Asjade olemus on varjatud" (B123). Mõistujutt Homerose surmast ja maailmamõistatusest (B56) räägib sellest, et maailma tunnetuses on inimesed lasknud end nähtumustest petta nagu Homeros, kes ei osanud kalurite mõistatust lahendada. Platoni "Kratyloses" on seoses nime "Paan" etümoloogiaga juttu sellest, et logos-kõiksus võib olla tõene ja väär. Maailm kui tekst loetuna kui paljus on väär, loetuna õigesti kui ühtsus tõene. Logose tõene osa on jumalik, väär osa inimlik ning seotud luulemüütidega. Homeros ajas kalad segi täidega (kes püüdmisel hävivad), tähed nimedega, ning nägi nähtumuste maailmas jumalate paljust, kuigi tegelikult on jumal ainult üks, kui nähtumuste taga peidus olev olemus. Lebedevi tulemused näitavad ka, miks Herakleitose tsitaatidel on Plutarchose püütiadialoogides nii suur tähtsus, ning näitavad, et stoikute teoloogiline logosetõlgendus põhines paremal arusaamisel Herakleitosest kui positivistlik tõlgendus, mis nägi logoses kvaasiteaduslikku asjade vormelit. Mantiline kood esineb sõnades, mida Herakleitos kasutab seoses "selle logose" tõlgendamisega fragmendis B1: sõnad φράζω ja διαιρέω olid nähtavasti ennustamisterminid. Sõna πειράσθαι (πειρώμενοι) võib tähendada 'oraaklilt küsida', õieti 'pinnima'. Mantiline kood seletab ka seda, miks λόγον τόνδε sünonüümiks on valitud επη (πειρώμενοι έπέων): ikoonilisel tasandil on jutt heksameetrilisest oraaklist. Objektitasandil on jutt kosmosest, mida mõeldakse kui tõelist eepost vastandina Homerose ja luuletajate võltseeposele. Nii et Herakleitos hakkab algusest peale luuletajatega tülitsema. Apolloni tarkuse ja mantilise koodiga on seotud ka fragment B101: έδιζησάμην έμεωυτόν 'Ma uurisin iseennast'. Plutarchos tsiteerib seda Herakleitose vastusena Delfi jumala imperatiivile "tunne iseennast". Friedrich Nietzsche tõlgendab sõna έδιζησάμην mantilise terminiga, mis on seotud oraaklilt küsimisega, mida kinnitab üks koht Herodotosel.
Agonaalne mudel: kosmos kui staadion. Agonaalne mudel on kindlalt tõendatud nii ehtsates fragmentides kui ka sekundaarallikates. Ta on sünonüümne sõja-, võla- kui ka mängumetafoorikoodiga, tekstides need mõnikord põimuvad. Need koodis illustreerivad kõige paremini omavahel võitlevate kosmiliste jõudude suhteid, vastastikust sõltuvust. Agonaalse koodi eripära on see, et ta on rööpne ka jõekoodiga – kõikide asjade üleüldise liikumise ja muutumise metafooridega. Jooksu ja voolamise metafoor väljendavad mõlemad kiiret liikumist ja muutumist. Kolmas sünonüüm on kiikeon, mis sümboliseerib lakkamatut liikumist, mis tagab keha ja kosmose stabiilsuse ja homöostaasi. Nähtavasti ei kasutanud Herakleitos jõe kujundit mitte makrokosmose, vaid mikrokosmose kohta ning see illustreeris eelkõige hingede aurumist verest, sarnastades hingi jõgedega. Alles Platoni mõjul sai Herakleitose jõest kõige olev üleüldise muutumise sümbol. Jõed ei voola sinna ja tagasi, ja jõe kujund ei sisalda omavahel võitlevaid jõude, mis on Herakleitose loodusfilosoofias nii olulised, vaid ainult sama ja muu vastandus. Sellepärast oli üleüldise liikumise ja muutumise mudeliks tal peamiselt agonaalne mudel, milles on omavahel võitlevad jõud (võistlevad atleedid) ja ka muutumise regulaarsuse programmeeritus. Kreeka staadionil joosti mööda sirget ja pöörati finišiplaadi juures ümber (kui tegu ei olnud lühijooksuga). Jooksja teed stardist finišisse nimetati teeks sinna ("üles"), tagasiteed teeks tagasi ("alla").
Egoism
Egoism ehk isekus on isiksuseomadus, mille korral inimene tähtsustab iseennast ja käitub enda huvides, seades enda vajadused teiste omadest kõrgemale. Egoismi vastand on altruism.
Burgas
Burgas on linn Bulgaarias, Burgasi piirkonna ja Burgasi valla keskus. Asub Musta mere Burgasi lahe kaldal.
Burgasis on rahvusvaheline lennujaam.
Adeodatus II
Adeodatus II (ka Deusdedit II) oli paavst 672–676. Ta oli 77. paavst.
Adeodatus sündis Roomas. Ta oli Jovinianuse poeg.
Ta oli San Erasmo kloostri munk ja tõenäoliselt oli ta benediktiin.
Paavstiks saamine
Adeodatus II sai paavstiks kõrges vanuses 11. aprillil 672. Ta määrati ametisse, kui Bütsantsi keiser Konstantinos IV oli teda tunnustanud.
Suhtumine monoteletismi
Adeodatus II taunis monoteletismi. Ta keeldus tunnustamast Konstantinoopoli patriarhi Konstantinos I, kes soosis monoteletismi. Patriarh kõrvaldas paavsti nime diptühhonist.
Suhted Veneetsiaga
Adeodatus II andis traditsiooni järgi Veneetsiale õiguse valida doodži (teadaolevalt toimus doodži määramine paarkümmend aastat hiljem).
Suhted Gallia piiskoppidega
Adeodatus II andis privileegid St. Martini kloostrile ja teatas sellest Gallia piiskoppidele.
Suhtumine munklusesse
Adeodatus II soosis munklust. Ta laiendas San Erasmo kloostrit.
Ordinatsioonid
Adeodatus II ordineeris 46 piiskoppi, 14 preestrit ja 2 diakonit.
Tema ajal said diakoniks hilisemad paavstid Donus ja Agatho.
Kristlik eetika
Adeodatus II oli tuntud oma suuremeelsuse poolest kodutute ja palverändurite vastu.
Adeodatus II kultuuriloos
Adeodatus II lasi taastada San Pietro kiriku. Ta lasi taastada oma kunagise kloostri hooned.
Ta kasutas bullas tervitust: Salutatem a Deo et benedictionem nostram.
Surm
Adeodatus II suri 17. juunil 676 Roomas. Ta maeti Rooma Peetri kirikusse 26. juunil 676. Ta annetas pärast surma vaimulikele suures koguses raha.
Tema surma ajal tabas Roomat tugev äikesetorm. "Liber Pontificalise" järgi tapsid välgulöögid palju inimesi ja loomi. Alles siis, kui iga palvetati litaaniaid, sai vilja põldudelt koristada.
Poolmaratoni maailmameistrivõistlused
Võistlused toimusid meestele ja naistele individuaalselt ja meeskondlikult. 1992. ja 1993. aastal toimusid ka juunioride võistlused. Meeskondlikus arvestuses liideti kolme parima jooksja ajad kokku ja nii selgus võitja. Aastatel 2006–2007 peeti neid võistlusi maanteejooksu maailmameistrivõistlustena. 2006. aastal oli distantsi pikkus 20 km.
IAAF-i Grand Prix' finaalvõistlused
IAAF-i Grand Prix' finaalvõistlused olid Rahvusvahelise Kergejõustikuliidu IAAF korraldatud iga-aastased võistlused, mis toimusid kergejõustikuhooaja lõpus parimate sportlaste osavõtul.
Võistlused toimusid aastatel 1985–2002.
Alates 2003. aastast kandis võistlus IAAF-i kergejõustiku finaalvõistluste nime.
Vormsi
Vormsi (varem ka Hiiurootsi saar, rootsi keeles Ormsö, saksa keeles Worms) on 93 km² suurune saar Läänemeres, Lääne maakonna territooriumil. See on suuruselt neljas saar Eestis.
Legendi kohaselt sai saar nime Islandi viikingi Ormi („madu”) järgi, teise versioonina on pakutud Püha Olavi legendist kirjeldatud mereröövel Ormi, kolmandana 13. sajandi piiskoppi Ormi.
Vormsi saar moodustab põhilise osa Vormsi vallast. Valla halduskeskus on Hullo küla.
15. oktoobri 2011 seisuga oli Vormsi vallas registreeritud 415 elanikku. Statistikaameti andmeil oli 2011. aasta alguses vallas 241 püsielanikku.
Ajalugu
pisi|vasakul|Vormsi Hullo tuulikud pisi|vasakul|[[Vormsi kirik]]
Varaseimad arheoloogilised leiud Vormsilt on pärit rauaajast.
Vormsit on esimest korda ürikuis mainitud aastal 1391. Vormsi saare esimesteks elanikeks peetakse rootslasi. Ei ole teada, mis aastal rannarootslased saabusid, kuid juttude järgi liikus rootslasi Eesti rannavetes juba 13. sajandi keskel. 1220. aastal korraldasid rootslased Läänemaale ja Vormsile misjoni- ja vallutusretki, mille tulemusena võisid hakata sinna tekkima rootsi asulad. Rootslased võtsid Vormsi 1220. aastal oma valdusse.
Vormsi esimesed elanikud olid rootsi kalurid ja põlluharijad, kellest enamik oli pärit Soomest. Rootslaste peamine asuala oli Noarootsi ja Vormsi kihelkond. Elati vabade talupoegadena Rootsi õiguse järgi, see tähendas väiksemaid makse, soodsamat maad ja suuremat vabadust. 1938. aastal oli Vormsi saarel umbes 2600 elanikku, kellest enamik olid rootslased. pisi|Droonivideo Vormsist Sviby kohal 2021. aasta juunis Rootsi õigus ius suecium rakendus Rootsist kaasa toodud õigusdeklaratsiooni alusel automaatselt ka väljarändajaile. Sel ajal, kui rannarootslased elasid Rootsi õiguse alusel, hakkasid Eesti talupojad alates 14. sajandi lõpust oma liikumisvabadust kaotama ja muutusid vähehaaval pärisorjadeks. Siinsete rootslaste eelis oli õigus oma asustusala piires ümber paikneda. Mõisnik ei tohtinud rootslasi müüa, kuid võis maa üles öelda, andes neile pool aastat kolimisaega. Rootslased käisid ka mõisas tööl, tööde raskus sõltus asukohast. Maksude maksmine käis peamiselt kümnisena.
1604. aastal rajas Magnus Brümmer Bussbysse esimese mõisa, mis on tuntud Magnushofi ehk Suuremõisana. Aastaid hiljem suurendasid Vormsi saarel oma valdusi mõisnikud De la Gardie ja Stackelberg. Kohalikele mõisnikele ei meeldinud, et talupojad elasid Rootsi õiguse järgi ning see tekitas vastuolusid – eriti mõisnik Stackelbergiga. Mõisnike vastu käidi abi otsimas ka Rootsi kuningalt ning viimane selline retk tehti 1861. aastal. 1841. aastal tegi Eesti kubermanguvalitsus otsuse eemaldada Stackelberg Vormsi mõisate valitsemisest – põhjuseks toodi tema põhjendamatult halb käitumine talupoegadega. Vormsi saare mõisate valitsemine läks üle tema pojale.
Tänapäeval on Vormsi saare üks olulisemaid vaatamisväärsusi Hullos asuv Püha Olavi kirik, mis ehitati 13. sajandil. Kirik kuulub Lääne praostkonna luterlikule kogudusele. Algselt ehitati kirik puust nagu enamik tolleaegseid pühakodasid. Kivist kooriruum ehitati juurde 14. sajandil. Kiriku lääneosale ehitati kellatorn, mille jäänuseid on siiani sissekäigu juures näha. Hoone rüüstati täielikult Liivi sõja ajal. Rööviti kirikuhõbe ning kirikukellad viidi Saaremaale. Rüüstajateks olid nii Vene sõjaväelased, saarlased kui ka rootslased. 1632. aastal püstitati vana puuhoone asemele uus kivihoone ning kirikukell paigutati seina. Ühtlasi sai kiriku ehitamise ajalugu sellega läbi. Hiljem on hoonet vaid remonditud. pisi|[[Vormsi õigeusu kirik]] Rootsi ärkamisliikumise ajal (19. sajandil) tulid Eestisse misjonitööd tegema viis meest, kelle hulgas oli Vormsi saarel väga tuntud misjonär Lars Johan Österblom. Österblom viibis saarel 14 aastat ning selle ajaga asutas ta kolm kooli, palvemajasid ja karskusseltse. Ta jättis jälje rahva harimisse, kasvatusse ja ellu – muutis Vormsi rahvariideid ja isegi arhitektuuri. Österblomi ulatusliku tegevuse tõttu vaadeldaksegi Vormsi ajalugu kahes perioodis: Österblomi-eelne ja -järgne aeg. Vaatamata tema positiivsetele tegudele taheti temast korduvalt lahti saada ning seda eelkõige kohaliku kirikuõpetaja kinnisidee tõttu. Lõpuks, 1886. aastal, väljasaatmine õnnestus. Väljasaatmise põhjuseks toodi tema kahjulikkus kreeka-katoliku kirikule.
Õigeusu kogudus rajati Vormsi saarele 1886. aastal. Kirik rajati tsaariaegse Venemaa venestamispoliitika raames ning 500 liiget saadi eelkõige sotsiaalse, majandusliku ja poliitilise survega. Vormsi õigeusu kirik tegutses umbes 40 aastat. 1937. aastaks olid jumalateenistused lõppenud. Baptistikoguduse maja Rälbys ehitati 1878. aastal, mis oli esimene palvemaja Vormsis.
pisi|vasakul|Maria Murman, Vormsi viimane rannarootslane
Idaring
pisi|Taluhoone, [[Norrby küla]] Vormsi võib jaotada kaheks: idaks ja lääneks. Idapoolsetes külades elasid kalurid ja vaesem rahvas. Idapoolsetest küladest üks esimesi, millega saarele tulija kokku puutub, on Sviby. Küla on kaks korda maha põlenud, viimati 1932. aastal. Tänaseks on majade vahed pikemad ning seetõttu ka tuleoht väiksem. Svibys elas suurem osa Vormsi eestlastest.
Hosby on üks Vormsi nooremaid külasid. Küla lähedal paikneb Skärssteni rändrahn. Järgmine idaringi küla on Söderby, mis oli mõisa küla ja kus eelmise sajandi algusel toodeti soola. Edasi jõuab idaringil sõitja Norrby külla, mille lähedal asub 1935. aastal ehitatud tuletorn. Majaka juurest lahele vaadates näeb Noarootsi poolsaart. Norrby, Diby ja Rälby on ühed paremini säilinud Vormsi asulad.
Diby küla on saanud nime lähedal asuva Diby järve järgi. Rälbyt on peetud Vormsi üheks jõukamaks külaks. Rälbys tegutses pühapäevakool, laulu- ja keelpilliansambel, külas on oma palvemaja. Külast põhja pool asub Rälby sadam. Sellega saab saare idaring läbi ning teed mööda edasi sõites jõutakse Hullosse.
Läänering
pisi|vasakul|[[Saxby rand ja tuletorn]]
Vormsi kiriku juurest läheb tee lääneringile ehk saare jõukamasse poolde. Lääneringil elasid uhketes majades laevaomanikud, meremehed. Håkabackani küla olevat saanud nime selle järgi, et talvel puhus tuul künkalt lume ja koormad jäid kinni, nagu haaranuks neid mingi salapärane haak (håka – haak). Vormsi ainus suitsutare asub Håkabackanil. Lääneringi järgmine küla on Borrby, mille asutajateks peetakse Soomest Borgåst tulnud inimesi. Borrby asub kabelikünkal (rootsi keeles Kabolbackan). Külas asub veel üks mägi nimega Dambackan ehk kohtumägi.
Vormsi esimesteks asukateks peetakse Kärrsläti elanikke. Kärsläti külas asus Vormsi suurim palvemaja. Järgmise küla Saxby tuntus tuleb eelkõige seal asuvast majakast. Förby ehk Eesküla oli rahvarohke küla, mis elatus peamiselt kartulikasvatusest ja saaduste Rootsi müümisest. Förby reidil peatusid tihti suured kaubalaevad.
Förbyst läheb tee Fällarnasse. Tee ääres olevas metsas on Hoitbergi korallriff. Sealt edasi jõuab Vormsiga tutvuja Suuremõisani (Magnushof), kus on siiani kahel poolt teed näha Magnushofi mõisa varemeid. 1747. aastal ostis mõista Karl Wilhelm von Stackelberg. Legendi kohaselt mängis mõisa kaardilauas Stackelbergi pojale maha Aurora Königsmarcki ja Poola kuninga August II poeg krahv Moritz. Mõisavaremete juures oli Vormsi ainus valgusfoor, mille paigaldasid VW Beetle´i klubi liikmed. Praegu on saare ainus valgusfoor Diby külas. Suuremõisast edasi Rumpo poole liikudes on vasakul Prästvike järv, mis hakkab vähehaaval kinni kasvama.
Loodus
pisi|Karjamaa, [[Rälby küla]] pisi|Tuuleveski, Rälby küla
Aktiivse põllumajandustegevusega on tekkinud ja säilinud rannakarjamaad ja puisniidud. Niitudel esineb Eestist ja kogu Euroopast kadunud või ohustatud taime- ja loomaliike. Vormsi saare taimestik on samuti väga rikkalik. Saarel on loetletud üle 900 liigi puid, põõsaid ja rohttaimi, millest umbes 60 on kaitse all. Samuti leidub samblaid (301 liiki). Vormsi saarel on registreeritud 3 roomaja- ja 3 kahepaikseliiki. Üks haruldasemaid isendeid on juttselg-kärnkonn ehk kõre, kes elutseb madalaveelistes rannaloikudes. Kaitsealustest liikidest leiab saarelt suurkõrva. Imetajaid on saarel 25 liiki, kelle hulgas on viimasel ajal arvukalt ilveseid ja väga palju metssigu. Loomastikule ei jää alla ka rikkalik saare linnustik. Vormsil on kirja pandud 211 linnuliiki. Eraldi võib välja tuua saarel pesitsevad merikotkad ja sookured. Vormsil tegutseb rabapistrik, kassikakk, hüüp ja niidurüdi. Tihti kohtab rukkirääku, keda mujal Euroopas eriti pole.
Transport
pisi|püsti|[[Sviby ülemine tulepaak]] pisi|[[Vormsi sadam]] Parvlaevaühendus mandriga toimub Sviby sadama kaudu.
Saarel asuvatest merenavigatsioonirajatistest on kasutusel Saxby tuletorn ning Norrby ülemine ja Norrby alumine tuletorn, samuti mitu tulepaaki ja päevamärki.
Sobivate jääolude korral on Vormsi ja mandri vahel umbes 12 km pikkune jäätee.
Saarel asub ka lennuväli.
Krohvimine
Krohvimise järjekord Krohvimist alustatakse laest ja tullakse krohvimise käigus ülevalt allapoole. Pärast karniiside tõmbamist ja nurkade krohvimist kantakse lakke ja nurkadesse koos seinte ülemise osaga viimistluskiht ning hõõrutakse siledaks. Siis viimistletakse aknaavade ja piidavahede ülemised osad. Koristatakse töölavad ja töö jätkub seinte alumiste osade krohvimisega. Kui karniise ei ole, viimistletakse kohe lagi puhtalt. Algul kaetakse kogu krohvitav pind sisseviskekihiga 2-5 mm paksuselt. Sissevisekihti ei tasandata ja mõned kohad, mis ulatuvad kõrgemale, lõigatakse maha. Pärast sisseviskekihi tardumist kantakse sellele krundikiht. Iga järgnev krundikiht kantakse peale pärast eelneva kihi kuivamist, s.t kui see pinnalt enam maha ei valgu. Juhul kui krundikiht on liialt tardunud, tuleb seda hoolikalt veega niisutada. See annab krohvile monoliitsuse. Mördikihid nakkuvad teineteisega paremini. Mördi tardumisaeg oleneb krohvitava pinna niiskusest ja poorsusest, õhutemperatuurist, mördikihtide paksusest. Lihtkrohvimise täpsus on väike. Enne krohvimist niisutatakse kõik krohvitavad seinad hästi veega. Kohe peale vee sisseimbumist tehakse sisseviskekiht. See libistatakse rihtlatiga üle, lisatakse teine kiht samalaadselt 10 mm paksuselt ning tasandatakse. Tardunud krundile kantakse viimistluskiht ja silutakse üle. Peale kuivamist hõõrutakse.
Kärla vald (1939)
pisi|Saaremaa maakonna valdade piirid enne ja pärast [[1939. aasta vallareformi]] Kärla vald oli vald Saaremaal aastail 1939–1950. Vallamaja asus Kärla külas.
Valla maa-ala kattus senise Kärla valla alaga.
Vald kuulus Riigivolikogu 41. valimisringkonna koosseisu, kust 1938. aastal valiti rahvasaadikuks kirjanik August Mälk.
Vald kuulus Sõrve põllumeeste konvendi tegevus- ja valimispiirkonda.
Esimene vallavanem oli Aleksander Ojamäe. 4. jaanuaril 1940 määras vallavolikogu vallavanema palgaks 40 krooni kuus. 24. jaanuaril 1940 valiti vallavanemaks Friido Niit.
Potsdam
Potsdam on linn Saksamaal, Brandenburgi liidumaa pealinn. Potsdam asub Haveli jõe ääres, 24 km kaugusel Berliini kesklinnast, moodustades osa Berliin-Brandenburgi linnastust.
Kuni 1918. aastani oli Potsdam Preisi kuningate ja Saksa keisrite elupaigaks. Linna ümbruses on mitmeid omavahel ühendatud järvi ja tähtsaid kultuuriobjekte. Neist märkimisväärseim on Sanssouci park ja loss, mis on Saksamaa suurim UNESCO maailmapärandi nimistusse kuuluv objekt. Teise maailmasõja järel liitlasriikide juhtide vahel peetud Potsdami konverents toimus linna lähikonnas asuvas Cecilienhofi lossis.
Potsdami kaguosas asuvas Babelsbergis oli enne teist maailmasõda oluline filmitööstuse keskus ning Berliini müüri langemise järel on paiga populaarsus Euroopa filmitootjate silmis taas oluliselt kasvanud. Filmistuudio Filmstudio Babelsberg on maailma vanim suur filmistuudio.
Alates 19. sajandist on Potsdam olnud Saksamaa teaduskeskus ning praegu on linnas kolm avalik-õiguslikku kõrgkooli ja enam kui 30 teadusinstituuti.
Nimi
Nimi Potsdam tuleneb ilmselt lääneslaavi päritolu nimest Poztupimi, mis tähendab 'tammede all' ja viitab sellele, et piirkonnas on rohkelt vanu tammepuid.
Asend
Potsdam asub Berliinist loodes, Haveli jõe keskjooksul. Piirkonna pinnamoodi on kujundanud jääaeg ning iseloomulik on madalike ja liustikutekkeliste küngaste vaheldumine. Linna kõrgeim punkt on Väike-Ravensberg, mis ulatub 114,2 meetrit üle merepinna. Madalaim punkt on Haveli jõe veepiiril, mis ulatub 29 meetrit üle merepinna. Linna pindalast moodustavad 75% rohe-, vee- või põllumajandusalad ning 25% on ehitiste all.
Kokku on Potsdamis enam kui 20 veekogu. Linna keskosas asuvad neist Heilige See järv, Aradosee järv, Templiner See järv, Tiefe See järv ja Griebnitzsee järv. Linna piiridesse jäävad muuhulgas veel ka Sacrower See järv, Lehnitzsee järv, Groß Glienicker See järv ja Weiße See järv.
Lisaks Haveli jõele ühendavad paljusid järvi omavahel veel Haveli harujõed Nuthe ja Wublitz ning Teltowkanal ja Sacrow-Paretzer-Kanal. Nuthe jõe setted moodustasid varem osa Freundschaftsinseli saarest.
Naabruses asuvad haldusüksused
pisi|Potsdam
Potsdam piirneb järgmiste linnade ja valdadega:
Linna asutamine keskajal
Potsdami ümbrus on asustatud olnud alates pronksiajast ning oli osaks Tacituse kirjeldatud Suur-Germaaniast. Pärast 7. sajandil toimunud rahvaste rännet asusid piirkonda elama slaavlased, kes rajasid Haveli ja Nuthe kokkuvoolukohta kindluse. Potsdami on esmamainitud 993. aastal keiser Otto III kinkeürikus, millega ta andis alad Quedlinburgi piiskopkonnale. 1157. aastal vallutas Albrecht Karu linna ja rajas Brandenburgi marki ning liitis ala lõplikult Püha Rooma riigiga. Potsdam märkis kuni 12. sajandi lõpuni marki kagunurka. Haveli jõe ülekäigukohta ehitati tornkindlus.
1317. aastal on Potsdami esmamainitud nime Postamp all kui kindlust ja linna. 1345. aastal sai Potsdam linnaõigused. Järgnevate aastasadade jooksul jäi Potsdam väikeseks kaubanduslinnaks. Teda räsisid oluliselt nii Kolmekümneaastane sõda kui ka kaks suurpõlengut. Alates 1416. aastast kuni esimese maailmasõjani asus Potsdamis Hohenzollerni dünastia residents.
Potsdam valitsejate residentsina
1653. aasta maapäevaga piiras kuurvürst Friedrich Wilhelm maa-aadli võimu ning pani sellega alusele absolutistlikule korrale Brandenburgis. Tema valitsusaega oli üks enam Potsdami mõjutanud perioode. Kuurvürst ostis kokku eraldiseisvad hüpoteegitud linnaosad ja kavandas Potsdami ehitamist oma teiseks residentsiks Berliini kõrval. Linnalossi laiendamine ja ümbruskonna välisilme edendamine tõid 1660. aastatel kaasa arengubuumi. Maapiirkondade rahvaarv tõusis kiiresti pärast tolerantsusedikti väljaandmist 1685. aastal. Eriti rohkelt saabus Prantsusmaalt protestantidest hugenotte. Kokku tuli Brandenburgi marki aladele umbes 20 000 inimest, aidates nii kaasa piirkonna majanduslikule tõusule.
Preisi kuninga Friedrich Wilhelm I valitsemise all sai Potsdamist tähtis garnisonilinn. Seetõttu kasvas märkimisväärselt linna elanike arv, mis omakorda viis uute elamupiirkondade ehitamise ja linna laiendamiseni. Tema käsul rajati ka Garnisoni kirik, Püha Nikolause kirik ja Pühavaimu kirik, mis ilmestavad linnapilti tänaseni. Potsdami asutati ka sõjaväe lastekodu, kus hoolitseti sõjaväelaste laste eest ja anti neile haridust.
Tema poeg Friedrich II Suur oli haaratud valgustuse ideedest ja asus Preisi riiki reformima. Ta soovis Potsdami tänavapildi muuta valitseja elupaigale kohaseks ning hakkas linna tänavatel ja väljakutel ulatuslikke ümberehitusi tegema. Nii said täiesti uue näo näiteks Alte Markti väljak, rääkimata eramajadest, mis said uued barokkstiilis fassaadid. Friedrich II lasi ümber kujundada ka hilisema Sanssouci pargi, kus alates 1745. aastast asus suveresidentsina kasutatav Sanssouci loss. Hiljem rajati sinna ka uus palee. Linnaloss kujundati ümber tema talveresidentsiks, ümberehituse käigus oli tooniandvaks jõuks arhitekt Georg Wenzeslaus von Knobelsdorff.
1806. aasta oktoobris jõudis Napoleon oma vägedega Potsdami. Okupatsiooniperioodi viis riigikorra reformimiseni ning pärast okupatsiooni lõppu, alates 1815. aastast asus Friedrich Wilhelm III muutma Potsdami võimukeskuseks, kuhu ta tõi üle arvukalt valitsusametnikke. 1838. aastal alustas Potsdam-Beliini liinil tööd Preisimaa esimene raudtee.
1848. aastal puhkes Märtsirevolutsioon, mille käigus tuli rahvas Berliini tänavatele võitlema liberaalsema põhiseaduse nimel. Kuningas Friedrich Wilhelm IV kolis seetõttu oluliselt rahulikumasse Potsdami. Kui ülestõusuga ühinenud sõdurid kogunesid uue palee ette oma vangülestõus vaibus ilma eesmärke saavutamata, sai peamiseks sihiks endiste võimustruktuuride taastamine. 1911. aastal sai Potsdam dirižaablite maandumisplatsi ja samal aastal rajati ka Babelsbergi filmistuudio.
1914. aastal allkirjastas viimane Preisi kuningas ja Saksa keiser Wilhelm II uues palees Antandi vastu suunatud sõjakuulutuse. Esimese maailmasõja järel 1918. aastal lõpetas monarhide valitsusperioodi Novembrirevolutsioon ning Wilhelm II põgenes Hollandisse. Sellega kaotas Potsdam lõplikult ka võimukeskuse staatuse.
Weimari vabariik ja natsionaalsotsialistlik periood
Enne esimest maailmasõda Hohenzollernite suguvõsale kuulunud ulatuslikud varad läksid kaotatud sõja järel suures osas üle riigile.
21. märtsil 1933 pani natsionaalsotsialistlikule perioodile Saksamaal aluse Potsdamis toimunud tseremoonia, kus liidupresident Paul von Hindenburg tervitas uut riigikantslerit Adolf Hitlerit. Üksteisel kätt surudes kinnitasid nad sümboolselt vana korra ja natsionaalsotsialismi üksteisemõistmist. Liidupäeva avaistung toimus ilma sotsiaaldemokraatide ja kommunistide osaluseta Potsdami Garnisoni kirikus, sest Berliinis asuv Riigipäevahoone ei olnud seal toimunud tulekahju tõttu kasutatav. Sündmusest tegi ülekande ka Saksa ringhääling.
Teise maailmasõja lõpuosas, 14. aprillil 1945 toimunud liitlasvägede õhurünnakus sai Potsdam tõsiselt kannatada. Eriti suured olid purustused Haveli jõe, Alte Markti ja Bassinplatzi väljaku vahelisel alal. Linnaloss, selle juurde kuuluv tall ja Garnisoni kirik põlesid maani maha. Sarnaselt rasked olid purustused ka Potsdami kirdeosas Glienickeri silla lähistel. Suhteliselt puutumata jäid rünnakutest aga Neuen Markti väljaku ümbrus, Hollandi kvartal ja vanalinna põhjaosa. Sõja viimastel päevadel said lahingutes kahjustada mitmed hooned, sealhulgas Pühavaimu kirik ja vana raekoda. 27. aprillil 1945 vallutas Punaarmee Potsdami ja sõjategevus linnas lõppes.
Okupatsioon ja Saksamaa jagamine
Cecilienhofi lossis toimus 17. juulist kuni 2. augustini 1945 teise maailmasõja võitnud USA, Suurbritannia ja Nõukogude Liidu osalusel Potsdami konverents. Konverentsi tulemusel otsustati jagada Saksamaa neljaks haldustsooniks.
Saksa Demokraatliku Vabariigi loomise järel sai Potsdamist aastateks 1952–1990 Potsdami ringkonna halduskeskus. 1951. aastal rajati linna Karl Liebknechti nimeline pedagoogiline kõrgkool, millest hiljem kasvas välja Potsdami Ülikool. Elamispinnapuuduse leevendamiseks rajati eelkõige linna lõunaossa uued linnaosad, nagu näiteks Schlaatz, Waldstadt II ja Drewitz.
Kui 1961. aastal rajati Berliini müür, kaotas Potsdam otseühenduse naabriks oleva Lääne-Berliiniga ning ka Potsdamis sai piiriks lääne ja ida vahel Berliini müür. Erandlikuks jäi väike Lääne-Saksamaa enklaav Steinstücken, mis jäi isoleerituna Babelsbergi linnaossa. Külma sõja ajal kasutati Glienickeri silda spioonide vahetamiseks.
Taasühendatud Saksamaa
Brandenburgi liidumaa taasloomisega Saksamaade ühendamise järel 1990. aastal sai Potsdamist liidumaa pealinn. Sestpeale on valminud ka mitmeid plaane teise maailmasõja ajal hävinenud hoonete taastamiseks. 1990. aastal kaasati suur osa Potsdami paleedest ja parkidest UNESCO maailmapärandi nimistusse.
Maailmapärandi nimistusse kuuluvad objektid
1990. aastal tegid Ida- ja Lääne-Saksamaa ühise avalduse Potsdami kultuurimaastiku kandmiseks UNESCO maailmapärandi nimistusse. Alates sellest kuuluvad Sanssouci, Neue Garteni, Babelsbergi, Glienicke ja Pflaueninseli pargid koos neis asuvate lossidega nimistusse. 1992. aastal lisandus neile Sacrow loss ja park ning selles asuv Heilanskirche kirik.
1999. aastal laiendati Potsdami kultuuripärandi nimekirja veel 14 objekti võrra. Nende seas olid muuhulgas Lindstedi loss ja park, Alexandrowka vene koloonia küla, Belvedere auf dem Pfingstbergi lossiansambel. Kaiserbanhofi raudteejaam ja Babelsbergi pargi observatoorium.